ตลาดหุ้นเอเชียเขียวยกแผง ขานรับเจรจาการค้า-ตัวเลขเศรษฐกิจจีนดีเกินคาด!
ตลาดหุ้นเอเชียเขียวยกแผง ขานรับเจรจาการค้า-ตัวเลขเศรษฐกิจจีนดีเกินคาด!
1 เม.ย. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นเมื่อวันศุกร์ เนื่องจากนักลงทุนขานรับความคืบหน้าในการเจรจาการค้าระหว่างสหรัฐกับจีน
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,500.89 จุด เพิ่มขึ้น 295.08 จุด, +1.39% ดัชนี SSE Composite ตลาดหุ้นจีนเปิดวันนี้ที่ 3,111.66 จุด เพิ่มขึ้น 20.90 จุด, +0.68% ดัชนี HSI ตลาดหุ้นฮ่องกงเปิดวันนี้ที่ 29,383.72 จุด เพิ่มขึ้น 332.36 จุด, +1.14% ดัชนี TAIEX ตลาดหุ้นไต้หวันเปิดวันนี้ที่ 10,714.68 จุด เพิ่มขึ้น 73.64 จุด, +0.69% ดัชนี KOSPI ตลาดหุ้นเกาหลีใต้เปิดวันนี้ที่ 2,153.31 จุด เพิ่มขึ้น 12.64 จุด, +0.59% ดัชนี FTSE STI ตลาดหุ้นสิงคโปร์เปิดวันนี้ที่ 3,229.11 จุด เพิ่มขึ้น 16.23 จุด, +0.51% ดัชนี FBMKLCI ตลาดหุ้นมาเลเซียเปิดวันนี้ที่ 1,646.43 จุด เพิ่มขึ้น 2.80 จุด, +0.17%
ทั้งนี้นายสตีเวน มนูชิน รมว.คลังสหรัฐ เปิดเผยว่า เขาและนายโรเบิร์ต ไลท์ไฮเซอร์ ผู้แทนการค้าสหรัฐ ได้เสร็จสิ้นการเจรจาการค้ากับจีนแล้ว และการหารือเป็นไปอย่างสร้างสรรค์
โดย คณะผู้แทนการค้าสหรัฐ ได้เดินทางไปยังกรุงปักกิ่งของจีนเพื่อทำการเจรจาการค้ากับนายหลิว เหอ รองนายกรัฐมนตรีจีน ในวันที่ 28-29 มี.ค. จากนั้นนายหลิว เหอ และคณะ จะเดินทางไปยังกรุงวอชิงตันในสัปดาห์แรกของเดือนเม.ย. เพื่อหารือกับคณะเจรจาการค้าของสหรัฐ
นอกจากนี้ นักลงทุนยังคลายกังวลเกี่ยวกับการชะลอตัวของเศรษฐกิจโลก หลังจีนเปิดเผยข้อมูลเศรษฐกิจที่ดีเกินคาด
ทั้งนี้ สำนักงานสถิติแห่งชาติจีน (NBS) รายงานเมื่อวานนี้ว่า ดัชนีผู้จัดการฝ่ายจัดซื้อ (PMI) ภาคการผลิตของจีน อยู่ที่ระดับ 50.5 ในเดือนมี.ค. เพิ่มขึ้นจาก 49.2 ในเดือนก.พ.
ส่วนดัชนีผู้จัดการฝ่ายจัดซื้อ (PMI) ภาคบริการของจีน อยู่ที่ระดับ 54.8 ในเดือนมี.ค. เพิ่มขึ้นจากระดับ 54.3 ในเดือนก.พ.